P9_TA(2022)0026

Päätös delegoidun säädöksen vastustamisesta: Euroopan meri-, kalatalous- ja vesiviljelyrahasto: hakemusten hyväksymättäjättämiskautta koskevat määräajat

Euroopan parlamentin päätöslauselma 15. helmikuuta 2022 komission 5 päivänä marraskuuta 2021 annetusta delegoidusta asetuksesta Euroopan meri-, kalatalous- ja vesiviljelyrahastosta annetun Euroopan parlamentin ja neuvoston asetuksen (EU) 2021/1139 täydentämisestä hakemusten hyväksymättäjättämiskauden ja sen päivämäärien osalta (C(2021)7701 – 2021/2961(DEA))

(2022/C 342/30)

Euroopan parlamentti, joka

— ottaa huomioon komission delegoidun asetuksen (C(2021)7701),

— ottaa huomioon Euroopan unionin toiminnasta tehdyn sopimuksen 290 artiklan,

— ottaa huomioon Euroopan meri-, kalatalous- ja vesiviljelyrahaston perustamisesta ja asetuksen (EU) 2017/1004 muuttamisesta 7 päivänä heinäkuuta 2021 annetun Euroopan parlamentin ja neuvoston asetuksen (EU) 2021/1139 (1) ja erityisesti sen 11 artiklan 4 kohdan sekä 62 artiklan 6 kohdan,

— ottaa huomioon työjärjestyksen 111 artiklan 3 kohdan,

— ottaa huomioon kalatalousvaliokunnan päätöslauselmaesityksen,

A. ottaa huomioon, että asetuksen (EU) 2021/1139 11 artiklan 4 kohdassa siirretään komissiolle valta antaa delegoituja säädöksiä, joissa määritellään sen ajanjakson, jona hakemus ei ole hyväksyttävä, käynnistyskynnys niin, että se on oikeassa suhteessa tehtyjen vakavien rikkomusten, rikosten tai petosten luonteeseen, vakavuuteen, kestoon ja toistuvuuteen nähden ja että kesto on vähintään yhden vuoden pituinen;

B. ottaa huomioon, että 17 päivänä joulukuuta 2014 annetussa komission delegoidussa asetuksessa (EU) 2015/288 (2) Euroopan parlamentin ja neuvoston asetuksen (EU) N:o 508/2014 (3) täydentämisestä hakemusten hyväksymättäjättämiskauden ja sen päivämäärien osalta säädetään 12 kuukauden ajanjaksosta, jonka kuluessa hakemuksia ei oteta hyväksyttäviksi, jos rikkomuspisteitä on kertynyt yhdeksän, ja että ”vähäisten” rikkomusten osalta hyväksymättäjättämisen edellytykset syntyvät vasta, kun yhdeksän pistettä on saavutettu;

C. ottaa huomioon, että komission delegoitu asetus (C(2021)7701), jolla täydennetään Euroopan meri-, kalatalous- ja vesiviljelyrahastosta annettua asetusta, pahentaa näitä edellytyksiä, sillä toisen rikkomuksen osalta hyväksymättäjättämisen edellytykset täyttyvät jo seitsemällä pisteellä ja se lasketaan kaksi kuukautta pistettä kohti, mikä ei vaikuta oikeasuhteiselta eikä ole sopusoinnussa Euroopan meri-, kalatalous- ja vesiviljelyrahastosta annetun asetuksen kanssa;

D. katsoo, että komission olisi ehdotettava vaihtoehtoista ja oikeasuhteisempaa ratkaisua hyväksymättäjättämiskauden kestoon pisteiden perusteella;

E. katsoo, että oikeasuhteisempi ratkaisu voisi olla se, että kahdesta ensimmäisestä rikkomuksesta seuraisi kahden kuukauden sijasta vain yhden kuukauden hyväksymättäjättäminen kustakin pisteestä tiettyjen rikkomusten osalta, jolloin otettaisiin paremmin huomioon perusasetuksen tarkoitus oikeasuhteisuuden kannalta;

1. vastustaa komission delegoitua asetusta;

2. kehottaa puhemiestä välittämään tämän päätöslauselman komissiolle ja ilmoittamaan sille, että delegoitu asetus ei voi tulla voimaan;

3. kehottaa puhemiestä välittämään tämän päätöslauselman neuvostolle sekä jäsenvaltioiden hallituksille ja parlamenteille.

(1) EUVL L 247, 13.7.2021, s. 1.

(2) Komission delegoitu asetus (EU) 2015/288, annettu 17 päivänä joulukuuta 2014, Euroopan meri- ja kalatalousrahastosta annetun Euroopan parlamentin ja neuvoston asetuksen (EU) N:o 508/2014 täydentämisestä hakemusten hyväksymättäjättämiskauden ja sen päivämäärien osalta (EUVL L 51, 24.2.2015, s. 1.)

(3) Euroopan parlamentin ja neuvoston asetus (EU) N:o 508/2014, annettu 15 päivänä toukokuuta 2014, Euroopan meri- ja kalatalousrahastosta ja neuvoston asetusten (EY) N:o 2328/2003, (EY) N:o 861/2006, (EY) N:o 1198/2006 ja (EY) N:o 791/2007 sekä Euroopan parlamentin ja neuvoston asetuksen (EU) N:o 1255/2011 kumoamisesta (EUVL L 149, 20.5.2014, s. 1).